SA Rugby bring hulde aan Lofty NelLofty Nel (Foto: Glansfoto wat op die webwerf BidorBuy te koop aangebied is) Oregan Hoskins, president van SA Rugby, het Dinsdag sy meegevoel betuig met die familie en vriende van die voormalige Springbok, Lofty Nel, wat Maandagmiddag in die ouderdom van 80 oorlede is. Die voormalige Springbok-losvoorspeler het die laaste van sy 11 toetswedstryde op 12 September 1970 gespeel teen Nieu-Seeland. Hy was in daardie stadium 35 jaar oud. Nel, gedoop Johannes Arnoldus, het agt keer teen die All Blacks gespeel en drie toetse teen Australië. Hy het sy debuut gemaak op 25 Junie 1960 teen Nieu-Seeland in Johannesburg, en was Springbok #362. Hy het flank gespeel in vyf toetse en het in ses wedstryde met die nommer 8-trui op die veld gehardloop. “Dis altyd ŉ hartseer dag wanneer iemand van die rugbyfamilie sterf en ons betuig ons innige meegevoel met Lofty se familie en vriende in dié moeilike tyd,” het Hoskins gesê. “Hy was ŉ groot en aggressiewe losvoorspeler – een van die harde ouens van Springbokrugby – tydens ŉ uitdagende dekade, maar het altyd die trui eerste gestel en alles gegee wat hy het vir sy land, en het die etos van die spel daagliks uitgeleef.” Nel het altesaam 24 wedstryde vir die Springbokke gespeel en het ook teen ses toerspanne gespeel in Suid-Afrika in provinsiale kleure. Hy het teen Ierland (1961), Engeland en Ierse Leeus (1962 en 1968), Australië (1963 en 1969), Rhodesië (1966), Frankryk (1967) en Nieu-Seeland (1970) te staan gekom. Hy het meeste van sy provinsiale rugby vir die Wes-Transvaal (nou die Luiperds) gespeel, wat onder sy kapteinskap in 1964 met die SARB-raadstrofee weggestap het. Hy het ook vir Transvaal (Goue Leeus) en Suidoos-Transvaal (Pumas) gespeel, vir wie hy sy laaste wedstryd as 39-jarige aangepak het. Hy word Donderdag om 11:00 uit die Wapadrand Gereformeerde Kerk in Pretoria begrawe. Hy laat sy vrou Hester, drie kinders, Dina, Pieter en Hessie, en agt kleinkinders agter.